CELEX: 32018R1504
Language: bg
Date: 2018-10-02 00:00:00
Title: Регламент (ЕС) 2018/1504 на Европейския парламент и на Съвета от 2 октомври 2018 година за отмяна на Регламент (ЕС) № 256/2014 относно нотифицирането до Комисията на инвестиционните проекти в областта на енергийната инфраструктура в Европейския съюз

15.10.2018   
               
               
                  BG
               
               
                  Официален вестник на Европейския съюз
               
               
                  L 258/1
               
            
         РЕГЛАМЕНТ (ЕС) 2018/1504 НА ЕВРОПЕЙСКИЯ ПАРЛАМЕНТ И НА СЪВЕТА
         от 2 октомври 2018 година
         за отмяна на Регламент (ЕС) № 256/2014 относно нотифицирането до Комисията на инвестиционните проекти в областта на енергийната инфраструктура в Европейския съюз
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 194 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Европейският парламент, Съветът и Комисията постигнаха съгласие за актуализиране и опростяване на законодателството на Съюза посредством Междуинституционалното споразумение за по-добро законотворчество от 13 април 2016 г (3).
                  
               
                     (2)
                  
                  
                     С цел актуализиране и намаляване на обема на законодателството на Съюза е необходимо да се определят законовите актове, които са остарели или вече не са адекватни на поставените цели. Отмяната на такива законодателни актове прави законодателната рамка прозрачна, ясна и лесна за прилагане.
                  
               
                     (3)
                  
                  
                     С Регламент (ЕС) № 256/2014 на Европейския парламент и на Съвета (4) от държавите членки се изисква да нотифицират Комисията относно инвестиционните проекти, по които са започнали дейности по изграждане или извеждане от експлоатация, или за които е взето окончателно инвестиционно решение.
                  
               
                     (4)
                  
                  
                     Задълженията съгласно Регламент (ЕС) № 256/2014 относно нотифицирането на инвестиционни проекти и на определена информация и данни, свързани с това нотифициране, досега бяха уредени в Регламент (ЕС, Евратом) № 617/2010 на Съвета (5). Съдът на Европейския съюз отмени Регламент (ЕС, Евратом) № 617/2010 (6), като постанови, че е следвало да бъде приет на друго правно основание, но неговото действие остана в сила до влизането в сила на Регламент (ЕС) № 256/2014.
                  
               
                     (5)
                  
                  
                     Целта на Регламент (ЕС, Евратом) № 617/2010 беше на Комисията да се предоставят данни и информация относно планирани промени в мощностите за производство, пренос и съхранение, както и относно проектите в различните сектори на енергетиката. Тя имаше за цел на Комисията да се предостави цялостна картина на развитието на инвестициите в областта на енергийната инфраструктура в Съюза.
                  
               
                     (6)
                  
                  
                     От вменяването на задълженията съгласно Регламент (ЕС, Евратом) № 617/2010 и Регламент (ЕС) № 256/2014 изминаха три периода на докладване (през 2011, 2013 и 2015 г.). Комисията също така поръча извършването на външно проучване след приключването в рамките на Регламент (ЕС) № 256/2014 на трите периода на докладване от страна на държавите членки. Следователно Комисията имаше на разположение достатъчно време и натрупа достатъчно опит, за да може да извърши основан на доказателства критичен анализ относно това дали Регламент (ЕС) № 256/2014 е постигнал очакваните резултати.
                  
               
                     (7)
                  
                  
                     През 2016 г. Комисията извърши прегледа, предвиден в член 11 от Регламент (ЕС) № 256/2014, включително проведе консултация със заинтересованите страни, която обхващаше всички задължения във връзка с планирането и докладването в енергийния сектор. Комисията стигна до заключението, че е налице значително припокриване между задълженията за докладване на държавите членки съгласно Регламент (ЕС) № 256/2014 и задълженията за докладване на държавите членки на Европейската мрежа на операторите на електропреносни системи (ENTSO-E) и на Европейската мрежа на операторите на газопреносни системи (ENTSOG). Също така стана ясно, че качеството и целесъобразността на получаваните информация и данни често не са на достатъчно добро равнище и че тази информация и данни са на разположение на Комисията чрез други източници, като например Европейската мрежа на операторите на преносни системи (ENTSO), десетгодишните планове за развитие на мрежата (TYNDP), годишните доклади на операторите на преносни системи и дружества за комунални услуги, и националните планове за развитие. Освен това беше отбелязано, че Комисията има пряк достъп до данните за пазара чрез своята Система за наблюдение на енергийния пазар (EMOS).
                  
               
                     (8)
                  
                  
                     Поради това Регламент (ЕС) № 256/2014 не е постигнал очакваните резултати по отношение на количеството, качеството и целесъобразността на получаваните от Комисията данни и информация.
                  
               
                     (9)
                  
                  
                     Поради това Регламент (ЕС) № 256/2014 следва да бъде отменен,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Регламент (ЕС) № 256/2014 се отменя.
         
         
            Член 2
            Настоящият регламент влиза в сила на двадесетия ден след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 2 октомври 2018 година.
            
               
                  За Европейския парламент
               
               
                  Председател
               
               A. TAJANI
            
            
               
                  За Съвета
               
               
                  Председател
               
               J. BOGNER-STRAUSS
            
         
         
            (1)  ОВ C 227, 28.6.2018 г., стр. 103.
         
            (2)  Позиция на Европейския парламент от 3 юли 2018 г. (все още непубликуванa в Официален вестник) и решение на Съвета от 27 септември 2018 г.
         
            (3)  ОВ L 123, 12.5.2016 г., стр. 1.
         
            (4)  Регламент (ЕС) № 256/2014 на Европейския парламент и на Съвета от 26 февруари 2014 г. относно нотифицирането до Комисията на инвестиционните проекти в областта на енергийната инфраструктура в Европейския съюз, за замяна на Регламент (ЕС, Евратом) № 617/2010 и за отмяна на Регламент (ЕО) № 736/96 на Съвета (ОВ L 84, 20.3.2014 г., стр. 61).
         
            (5)  Регламент (ЕС, Евратом) № 617/2010 на Съвета от 24 юни 2010 г. относно съобщаването на Комисията на инвестиционни проекти за енергийна инфраструктура в Европейския съюз, както и за отмяна на Регламент (ЕО) № 736/96 (ОВ L 180, 15.7.2010 г., стр. 7).
         
            (6)  Решение на Съда на Европейския съюз от 6 септември 2012 г. по дело C-490/10, Парламент/Съвет (ECLI:EU:C:2012:525).